**РЕПУБЛИКА СРБИЈА**

**ГРАД НИШ**

**ИНФОРМАЦИЈА О СТЕПЕНУ УСКЛАЂЕНОСТИ ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА ПОСЛОВАЊА ЈАВНИХ ПРЕДУЗЕЋА, ДРУШТАВА КАПИТАЛА И ДРУГИХ ОБЛИКА ОРГАНИЗОВАЊА НА КОЈА СЕ ПРИМЕЊУЈЕ ЗАКОН О ЈАВНИМ ПРЕДУЗЕЋИМА А ЧИЈИ ЈЕ ОСНИВАЧ ГРАД НИШ**

За период од 01.01.2018. до 31.12.2018.године

Ниш, фебруар 2019.године

**I ОСНОВНИ ПОДАЦИ О ЈЕДИНИЦИ ЛОКАЛНЕ САМОУПРАВЕ**

**ГРАД НИШ**

Николе Пашића 24

18 000 Ниш

ПИБ 100232752

Матични број: 17620541

**II СПИСАК ПРЕДУЗЕЋА ЧИЈИ ЈЕ ОСНИВАЧ ЈЕДИНИЦА ЛОКАЛНЕ САМОУПРАВЕ:**

1. Јавно предузеће Завод за урбанизам Ниш

2. Јавно предузеће „Градска стамбена агенција“ Ниш

**III ОБРАЗЛОЖЕЊЕ ОДСТУПАЊА ОД ПЛАНИРАНИХ ПОСЛОВНИХ ПОКАЗАТЕЉА - ПРИКАЗ ПО ПРЕДУЗЕЋИМА**

1. **Назив предузећа:**Јавно предузеће Завод за урбанизам Ниш

**Седиште:** Ниш, 7.јули број 6

**Претежна делатност:** 7411-Архитектонска делатност

**Матични број:** 07261063

**Програм пословања:**

 Програм пословања Јавног предузећа Завод за урбанизам Ниш за 2018.годину донео је Надзорни одбор предузећа, Одлуком број 3376/2-2 од 01.12.2017.године, а Скупштина Града Ниша дала сагласност Решењем број 06-1290/2017-26-02 од 27.12.2017.године.

 Програм о изменама Програма пословања Јавног предузећа Завод за урбанизам Ниш за 2018.годину донео је Надзорни одбор предузећа, Одлуком број 2683/4 од 01.10.2018.године, а Скупштина Града Ниша дала сагласност Решењем број 06-1234/2018-17-02од 14.11.2018.године.

**Образложење одступања:**

У извештајном периоду 01.01.2018-31.12.2018.године укупни приходи износе 92.168.000 динара а укупни расходи 91.124.000 динара, тако да је исказан позитиван финансијски резултат (добитак) у износу од 1.044.000 динара.

Што се тиче остварених прихода за дати период, од укупно планираних пословних прихода по основу реализације поверених послова за Град Ниш (годишњи план: 69.000.000 динара), у периоду јануар-децембар 2018.године остварен је приход у износу од 68.751.000 динара што износи 99,64% годишњег плана.

Остали приходи у структури укупних прихода, остварени су уз одређена одступања у односу на планиране износе.У току 2018.године ЈП Завод за урбанизам Ниш је на тржишту учествовало у поступцима јавних набавки у својству понуђача, самостално или као члан групе понуђача, како би обезбедило услов за реализацију годишњег програма пословања предузећа.

Укупни расходи за 2018.годину извршени су у оквиру планираног износа. Расходи материјала, расходи зарада, накнада зарада и остали расходи планирани су у износу од 97.420.000 динара, а извршени у периоду 01.01-31.12.2018.године у износу од 91.124.000 динара.

Расходи материјала и горива извршени су у износу од 104% , а остали расходи у износу од 91% планираних расхода на годишњем нивоу.Одступања на појединим позицијама, су према образложењу предузећа, настала услед повећаних потреба за обиласком локалних самоуправа са којима је Завод за урбанизам Ниш закључио уговоре о изради планских докумената у поступцима јавних набавки.

Средства за зараде (бруто 1), за период 01.01-31.12.2018.године, планирана су у износу од 59.644.000 динара, а реализација у истом периоду износи 53.927.000 динара.Мањи износ ових средстава у односу на планирани износ настао је по основу одсуства запослених која се исплаћују на терет надлежних органа и институција (породиљско боловање, боловање дуже од 30 дана), по основу мировања радног односа једном запосленом, споразумног раскида радног односа на неодређено време и одсуства запослених којима је одобрено неплаћено одсуство.

 Број запослених по Програму пословања за 2018.годину је 72 (седамдесетдва).Укупан број запослених, по кадровској евиденцији, на дан 31.12.2018.године износи: 66 (шестдесетшест) на неодређено време (oд чега једном запосленом мирује радни однос по основу именовања – Главни урбаниста) и 7 (седам) на одређено време, од чега 1 (један) по основу именовања-директор.

 2. **Назив предузећа:** Јавно предузеће „ Градска стамбена агенција“ Ниш

 **Седиште:** Ниш, Генерала Милојка Лешјанина број 8

**Претежна делатност:** 6499-Остале непоменуте финансијске услуге, осим осигурања и пензијских фондова

 **Матични број:** 17263838

 **Програм пословања:**

Програм пословања Јавног предузећа „Градска стамбена агенција“ Ниш за 2018.годину донео је Надзорни одбор предузећа, Одлуком број 01-1534/2 од 01.12.2017.године, а Скупштина Града Ниша дала сагласност Решењем број 06-1290/2017-25-02 од 27.12.2017.године.

Програм о изменама и допунама Програма пословања Јавног предузећа „Градска стамбена агенција“ Ниш за 2018.годину, број 01-1145/2-2 од 09.11.2018.године донео је Надзорни одбор предузећа, а Скупштина Града Ниша дала сагласност Решењем број 06-1387/2018-3-02 од 17.12.2018.године.

  **Образложење одступања:**

Програмом пословања ЈП Градска стамбена агенција Ниш за период јануар-децембар 2018.године планирани су укупни приходи у износу од 154.500.000 динара, а реализација је 130.427.000 динара, од чега су приходи од продаје станова за социјално становање остварени у износу од 122.685.000 динара.

За редовно пословање планиран је износ од 137.779.000 динара, а за период 01.01-31.12.2018.године исказан износ од 102.167.000 динара (реализација се односи на: набавну вредност продате робе – исказане трошкове набавке продатих станова, расходе материјала и енергије, расходе зарада, накнада зарада и остале личне расходе, производне и нематеријалне трошкове, финансијске и остале расходе).

Расходи материјала и енергије извршени су у износу од 45%, а расходи зарада и остали расходи у износу од 75% планираних расхода на годишњем нивоу.

Према евидентираним укупним приходима од 130.427.000 динара и укупним расходима од 102.167.000 динара, у извештајном периоду 01.01.-31.12.2018.године исказан је позитиван финансијски резултат (добитак) у износу од 28.260.000 динара.

Средства за зараде (бруто 1), за период 01.01-31.12.2018.године, планирана су у износу од 11.933.000 динара, а реализација у истом периоду износи 8.946.000 динара.

Број запослених по Програму пословања за 2018.годину је 10 (десет) запослених.

Укупан број запослених на дан 31.12.2018.године, за који je извршена исплата зарада, износи 9 (девет).

**IV ЗАКЉУЧНА РАЗМАТРАЊА И НАПОМЕНЕ**

 Стални ризик у пословању Јавног предузећа Завод за урбанизам Ниш је квартална диспропорција прихода коју узрокују објективни фактори, односно специфичност израде планске документације.

Уговор o обављању поверених делатности (израда планске и техничке документације), који је закључен са Градом, имао је у значајној мери позитиван утицај на пословање ЈП Завод за урбанизам Ниш у 2018.години.

Такође, предузеће је учествовањем у поступцима јавних набавки у својству понуђача, самостално или као члан групе понуђача, обезбедило додатне послове на тржишту и тако обезбедило основ да у 2018.години послује позитивно.

Јавно предузеће „Градска стамбена агенција“ Ниш је у 2018.години пословало у складу са усвојеним Програмом пословања за 2018.годину.

У првој половини 2018.године окончан је поступак продаје станова за социјално становање на локацији у Улици Мајаковског у Нишу, по конкурсу из 2017.године.Као наставак инвестиционих активности планира се почетак изградње нових ламела од Л7 до Л9, последње фазе изградње објеката на поменутој локацији.

**Прилог**: Збирни приказ планираних и реализованих показатеља за период

 од 01.01. до 31.12.2018.године

ГРАДСКО ВЕЋЕ ГРАДА НИША

Број: 169-12/2019-03

Ниш, 21.02.2019.год.

**ПРЕДСЕДАВАЈУЋИ**

**ЗАМЕНИК ГРАДОНАЧЕЛНИКА**

**Проф. др Милош Банђур**